བོད་ཁང་གི་སྒོ་དང་སྒེའུ་ཁུང་གི་གཡས་གཡོན་དུ་ནག་རྩི་གཏོང་བ་དེ་ལ་འགའ་ཤས་ཀྱིས་བདུད་ཀྱི་སྨ་ར་མཚོན་བྱེད་རེད་ཟེར་བ་དང་།ལ་ལས་དམ་ཅན་ཆོས་རྒྱལ་གྱི་རྭ་ཅོ་རེད་ཟེར་བ་སོགས་ཤོད་ཚུལ་མི་འདྲ་བ་མང་པོ་ཡོད་པ་ནི་ཁུངས་མེད་ཀྱི་གཏམ་དང་བྱིས་སྒྲུང་ལྟ་བུ་ཞིག་རེད།དོན་དངོས་ནི་བོད་ལྗོངས་ས་བབས་མཐོ་བས་གནམ་གཤིས་གྲང་ངར་ཆེ་རུང་ཉི་འོད་ཕོག་ཚད་ཆེ་བའི་ཐོག་དགུན་དུས་ཉི་མ་ལྷོ་ཕྱོགས་སུ་བགྲོད་སྟབས་ལྷོ་ཕྱོགས་ནས་ཉི་འོད་ཕོག་ཤུགས་ཆེ་བས་ཁང་པ་ཕལ་ཆེར་ཁ་ལྷོ་བལྟ་བཟོ་སྲོལ་ཡོད།ཚོས་གཞི་ནག་པོས་ཉི་འོད་འཐེན་པ་དང་།དཀར་པོས་ཉི་འོད་བཀག་པ་དེང་དུས་ཀུན་གྱིས་ཁས་ལེན་གྱི་ཡོད།བོད་ཁང་ཕལ་ཆེར་གྱི་ཕྱི་རྩིག་དཀར་པོ་བཟོ་སྲོལ་ལ་བརྟེན་དགུན་དུས་ཁང་པའི་ནང་ཉི་འོད་ཕོག་ནས་དྲོད་ཚད་འཐེན་ཤུགས་ཆེ་ཕྱིར་སྒེའུ་ཁུང་གི་མཐར་ནག་རྩི་གཏོང་བ་མ་ཟད།ལྷོ་བལྟ་མིན་པའི་སྒོ་དང་སྒེའུ་ཁུང་ཡང་ནག་རྩི་བཏང་དོན་གྱིས་ཚང་མ་གཞི་མཚུངས་ཀྱི་མཛེས་ཆ་ཡིན་པར་ཤེས།ནག་པོས་ཉི་འོད་འཐེན་པ་དང་།དཀར་པོས་ཉི་འོད་བཀག་པ་དེ་རང་རེའི་མེས་པོ་ཚོས་སྔར་ནས་ཤེས་ཀྱིན་ཡོད་པ་མཚོན།ཁང་པ་ས་ཕག་གིས་བརྩིགས་པ་ཡིན་ན་ཕྱི་ངོས་སུ་ཞལ་བ་ངེས་པར་གཏོང་གི་ཡོད།གང་ལ་ཞེ་ན་ཞལ་བའི་ངོས་སུ་མཛུབ་རིས་གཞུ་དབྱིབས་ཅན་རྩེག་མར་བྲིས་པའི་ཁར་མཛུབ་རིས་ཉིས་ཤུར་རེ་ཐད་ཀར་གཞུང་དུ་འཐེན་པ་ན།ཆར་ཆུ་རྩིག་ལྡེབས་སུ་ཕོག་སྐབས་ཞལ་བའི་མཛུབ་རིས་བརྒྱུད་ཆུ་རྣམས་ས་ཐོག་ཏུ་སོང་སྟབས་རྩིག་པར་སྲུང་སྐྱོབ་ཐུབ་ཀྱི་ཡོད།